**Olvasónapló feladatai az ajánlott olvasmányhoz**

Kányádi Sándor: *Zümmögő* c. verskötete

***Mi szerepeljen a verskötet olvasónaplójában?***

* A könyv szerzője, címe, melyik kiadó hol és mikor adta ki, hány oldalas, grafikus neve.
* A könyv ciklusainak (fejezeteinek) címe és témája, milyen korosztálynak ajánlható a könyv (maximum egy oldal)

***A szövegfeldolgozáshoz javasolt feladatok*** (válassz legalább egyet, többet is szabad):

1. Az első versciklus címe: *Mi lennék?* Keresd meg, és olvasd el a *Mi lennék?* és *Ha én zápor volnék* c. verseket. Versszakról versszakra képzeld el az átalakulást. Majd írd le röviden, hogy te milyen fa vagy természeti jelenség lennél szívesen, és mit tennél így. Prózaformában vagy versben is fogalmazhatsz.
2. A második versciklus címe: *Vadcseresznye*. Mit gondolsz a cím alapján, melyik évszakról szól ez a ciklus? Elég, ha a Vadcseresznye c. verset megkeresed, és rájössz. Milyen szabályokat ismersz fel a versben?

Számold meg:

Hány versszakból áll?

Egy versszak hány sorból áll?

Egy sor hány szótagból áll?

Ki tudod-e számolni, hány szótagból áll a teljes vers (címmel együtt)? (Számfeladatként felírhatod, milyen műveletekkel jutsz eredményre.)

A legtöbb sorban hol a sorfelező? (Hol vágható két ütemre a sor?)

Milyen rímfajtával találkozol a sorok végén?

Ha van kedved, írhatsz egy hasonló szabályú verset (versszakot).

1. A *Van egy forrás valahol* című nyári ciklusban keresd meg a *Róka-mondóká*t. Mondogasd ritmizálva, meg is tanulhatod. Keress hozzá játszótársat, és mondogassátok párbeszédesen. Kitalálhattok ritmuskíséretet is hozzá.

Ezután hallgassátok meg a verset a Gryllus Vilmos feldolgozásában és előadásában: <https://www.youtube.com/watch?v=uQeK8NYG4hQ>

Megtanulhatjátok énekelve, és ritmuskísérettel vagy pantomimjátékkal elő is adhatjátok. Már csak egy felvételt kell készíteni róla (elő a telefont, kamerát).

1. A *Kezdődik az iskola* ciklus címétől ne ijedj meg, nem az iskoláról, hanem az ősz kezdetéről szólnak itt a versek. Keresd meg a mackókról szóló *Édes málna, kásás vackor* címűt, és olvasd el, ízlelgesd kicsit. Milyen ízeket fedezel fel e versben? (Nézz utána, mi az a vackor.)

Neked mik a kedvenc gyümölcsízeid? Készíts gyümölcssalátát, ízesítsd mézzel. Majd írj egy jóízű verset, amiben szerepeljenek a gyümölcseid.

1. A *Búcsúzódal* című ciklusban is őszi verseket találsz, de itt már eljutsz az ősz végéig. Olvasd el a *Novemberi szél* című verset, és keress benne medvenyomokat. Miért bújt el a medve? Ki vette át a helyét? Milyen hangokat hallat a szél? Keresd meg a versben felsorolt hangszereit.

Keress társakat, akikkel szélzenét tudtok játszani. Gyűjtsetek hozzá tárgyakat, eszközöket, amik a hangszereitek lesznek, és alkossatok együtt szélzenekart, szélzenét. Készítsetek róla felvételt (elő a telefont, kamerát).

1. Az *Egyedül a fenyőerdő* című ciklus verseivel eljutunk a télig. Olvasd el, és tanuld meg az *Aki fázik* című mondókát. Ha már jól megy, mondogasd, és soronként mutasd is meg mozgással, miről szól a vers. Le is rajzolhatod.
2. A *Pitty-potty* című ciklus versei a télen át az új esztendőbe és a tél végéig vezetnek. Keresd meg és olvasd el az *Új esztendő* című verset. Számold ki, hogy az év hányadik napján vagy most éppen? Hányadik napi reménységre van ma szükség? Imádkozz ezért Istenhez! Fogalmazd meg az imádságodat írásban is, vagy írj egy imalistát, hogy kiért, miért fogsz imádkozni.
3. Az utolsó versciklus címe: *Megosztom veletek*. Mit gondolsz, miért? Milyen megosztani valója maradhatott a költőnek? Keresd meg köztük, ami a legjobban tetszik. Oszd meg te is az érzéseidet, látásodat: Készíts hozzá egy rajzot.
4. Tervezz, készíts új borítót a könyvnek. A borító hátoldalára írj egy könyvajánlót, fülszöveget, amelyben kedvet csinálsz másoknak is a könyv verseinek olvasásához.